Shkencëtarët në përpjekje për krijimin e varieteve të reja të orizit
Studiuesit thonë se bota duhet të investojë më shumë në krijimin e farërave të reja të kësaj kulture bujqësore, për t’i prerë rrugën ur
Një sallë, ku temperatura mbahet nën zero shërben për të ruajtur mijëra varietete orizi. Instituti Ndërkombëtar për Kërkime mbi Orizin thotë se synon të shtojë numrin e varieteteve, ndërkohë që çmimi i orizit vazhdon të rritet. Shkencëtarët po krijojnë varietete të reja që mund të ushqejnë një numër më të madh njerëzish, të cilat të kenë rezistencë si ndaj thatësirës, ashtu edhe ndaj përmbytjeve:. Robert Ziegler është kreu i institutit me qendër në Filipine. Nevoja për rritjen e prodhimtarisë nuk ndjehet kurrë më shumë se në këtë vend, i cili është importuesi më i madh i orizit në botë. Filipinas të varfër mbajnë radhën për orë të tëra për të blerë oriz me çmim të lirë falë subvencioneve qeveritare. Gjatë Revolucionit të Gjelbër në vitet ’60 dhe ’70, Filipinet prodhonin sasi të mjaftueshme orizi për të ushqyer popullatën. Por me kalimin e viteve, rritja e kostos së krahut të punës, praktikat moderne të vaditjes dhe plehërimit dhe rënia e çmimeve për prodhimet bujqësore detyruan shumë bujq të braktisnin orizoret. Ashtu si në pjesë të tjerë të Azisë, fabrika dhe banesa kanë mbuluar ultësira ku dikur shtriheshin orizoret. Zoti Ziegler thotë se mënyra më e mirë për ta zgjidhur problemin është të nxitet një revolucion i dytë i gjelbër në shkallë botërore. Por ai pohon se është një objektiv i vështirë. Rendimenti mesatar global i orizit duhet të rritet së paku 50 kilogram për hektar në vit gjatë 10 vjetëve të ardhshëm për të përballuar kërkesën. Zoti Ziegler thotë se investimet e sektorit shtetëror në bujqësi duhet të rriten dhe bashkësia ndërkombëtare duhet të mbështesë kërkimet në kultura bujqësore. Instituti kërkimor në Filipine thotë se ka nevojë për 60 milionë dollarë në vit për të vazhduar kërkimet dhe përparimet shkencore. Por buxheti i tij arrin vetëm në 2 të tretat e kësaj shume. Zoti Ziegler dhe institucioni që ai drejton vazhdojnë përpjekjet për të siguruar fonde, duke theksuar para donatorëve mesazhin se tani, më shumë se kurrë, shkenca mund të jetë vija e fundit e mbrojtjes në luftën kundër urisë për një pjesë të madhe të botës. //rd//